Šampjer - Podvodni ribolov na jadranu

|
Podvodni ribolov na jadranu
|
bet | 9/18 | Sana | 23.09.2020 | Hajmi | 0,81 Mb. | | #11562 |
2.26. Šampjer
Šampjer je relativno rijedak ulov podvodnih ribolovaca, no iskusni lovci dubinci iz KŠR Split, iz Splita specijalizirali su i podvodni lov na ovu vrstu ribe. Ovaj način lova uspješan je samo u zimskim mjesecima, kada se šampjer zadržava bliže obalama pučinskih otoka. Ostatak godine šampjer boravi na dubinama koje su nedostupne i najspremnijim podvodnim ribolovcima. Šampjer inače naraste do 60 cm dužine, a težinom može premašiti tri kilograma.
Dakle, prema naputcima Pere Prkića – Dubine i Mislava Lozančića – Mikija, kao mjesece za mogući lov na šampjera treba odabrati veljaču i dio ožujka, dok je površinske temperatura mora u granicama 10 – 14 stupnjeva celzija. Kao lokacije lova primjerene su južne strane manjih pučinskih otoka gdje se dno ne lomi podmorskim zidovima, već blago pada prema dubini. Važno je i to da se u ribolov ide nakon što je nekoliko dana puhalo snažno jugo, koje postepeno slabi, ali još nije prestalo. Tada su svi meteorološki uvjeti za lov na šampjera prisutni. Lovne pozicije su na dubinama od tridesetak i više metara. Tehnika koju treba primijeniti je klasično poniranje tijekom kojega se zadnjih petnaestak metara pažljivo osvrće u svim smjerovima prema dnu. Šampjer se postavlja tako da ga se teško uočava zbog uskog tijela. No, kada je prozirnost mora dobra, primijetiti ćete neki čudan duguljast objekt koji lebdi na metar do dva od morskog dna. Kada krenete prema njemu nastojati će zadržati položaj da ga ne možete vidjeti s bočne strane. Isturene oči šampjeru omogućavaju da se postavlja na takav način u odnosu na ribolovca koji mu se približava. Kretnje vam trebaju biti odmjerene i lagane kao da ga niste uočili, a kada se približite na puškomet treba pokušati postići kut iz kojega je moguće ciljati bočno u šampjera. Za lov na šampjera potrebne su iznimno duge puške na laštik, dakle od 110, 120 i više cm sa 6 mm strijelama duljine od 170 do 200 cm. Dvostruki laštici su preporuka jer treba gađati sa udaljenosti od više metara. Nagle kretnje prilikom zarona i ubrzano napredovanje prema šampjeru rezultirati će njegovim momentalnim nestajanjem. Gdje se sklonio neće biti puno vremena za traženje, jer, ponavljamo, ovaj lov se redovito dešava na dubinama od 30 i više metara.
2.3. Mogući kapitalni ulovi u podvodnom ribolovu na Jadranu
Pored mogućih ulova o kojima je bilo do sada riječi Jadransko more pruža i mogućnosti ekstremnog podvodnog ribolova na pojedine kapitalne primjerke riba. Ovakav podvodni ribolov zahtjeva vrhunsku opremu, posebnu psihofizičku kondiciju, dugogodišnje iskustvo u različitim taktikama podvodnog ribolova, posebne lovne pozicije i, na kraju, dosta sreće. Ova posljednja varijabla, sreća, je ono što pruža određene šanse i podvodnim ribolovcima koji ne pripadaju prvoj kategoriji podvodnih lovaca u Hrvatskoj, da upornošću također ostvare neki ovakav ulov. Što bismo u Jadranu uopće mogli nazvati ekstremnim podvodnim ribolovom? Podvodni ribolov koji je ciljno usmjeren na ulov kapitalnih primjeraka određenih vrsta riba.
Zadržimo se u segmentu podvodnog lova na veće vrste morskog psa, kapitalne primjerke morskog goluba, divovske mante, gofove teže od tridesetak kilograma, kirnje teže od tridesetak kilograma, ugore teže od dvadesetak kilograma, murine od desetak kilograma, iglune, iglane i slične ribe.
Lov na ovakve ribe podrazumijeva najsnažnije podvodne puške na komprimirani zrak, ili s više laštika. Preporučljiva dimenzija ovih pušaka je 130 i više cm, a profili strijela su 9 mm promjera i 150 i više cm duljine, preporučljivo inox prokrom koji se pod pritiskom savija, ali je čvršći na lomljenje. Puške trebaju biti opremljene posebnim brzim koloturnicima na koje se stavlja uzica posebne čvrstoće (spectra). Predvezi i klizači moraju biti savršeni, a puška se vezuje na odgovarajuće plutače također povezane čvrstim konopcem. Što se tiče ostale opreme potrebne su ekstra duge karbonske peraje, ronilačko odijelo maskirnom šarom prilagođeno ribolovnom ambijentu, ovisno o periodu dana kada ćete prakticirati ovakav lov, premda se nakon više dana bacanja mamaca u more na određenoj lokaciji može očekivati potencijalni ulov u svako doba dana, ako su uvjeti ( valovitost mora i morska struja ) odgovarajući. Za sve vrste navedenih riba oni nisu isti.
U razgovorima sa podvodnim ribolovcima koji prakticiraju ovakav, ekstremni lov, bilo je teško saznavati njihove male tajne. Ne zbog pokušaja čuvanja tih tajni na kojima se zasniva ovakav podvodni ribolov, već zbog činjenice što se mahom radi o skromnim i samozatajnim ljudima koji ne idu u ovakav ribolov da bi se osobno promovirali, već zbog izazova, usudio bih se kazati i ovisnosti. Kada oni pričaju kako se na nekoliko milja od najbližeg kopna bace u more i umire se na čeki u modro, petnaestak metara ispod površine u njihovim očima možete vidjeti sjenku goleme ribe koja je krenula prema njima. Kakav je to osjećaj možemo samo pretpostavljati dok i sami ne pokušamo isto, ali uz izniman oprez.
Ponekad, iznimno rijetko pojedini će se podvodni ribolovci naći u prilici da uz samu obalu iznenade zalutalog kapitalca. U prikupljanju materijala za ovu knjigu naslušali smo se (provjerenih i fotografijama potvrđenih) priča o gofu od 37 kilograma koji je zaglavio u plićaku, kapitalnoj kirnji od 45 kilograma koja je za plijenom pojurila iz velike dubine, te se više nije mogla vratiti u dubinu i plutala je na površini uzaludno pokušavajući zaroniti prema dnu, ugoru kapitalcu kojeg je tektonsko pomicanje tla potjeralo iz dubine prema plićaku gdje se vrtio dok nije završio kao ulov podvodnog ribolovca početnika. Neki od tih ulova su predstavljeni u ovoj knjizi. Za slučaj da je statistička vjerojatnost upravo vama namijenila takav bliski susret, korisno je uvijek u pričuvi imati jednu snažnu pušku na komprimirani zrak. Možda će vam se prijatelji podsmijehnuti kada vide takvo naoružanje u plovilu, ali ako je varijabla sreće na vašoj strani ostvariti ćete ulov o kakvom i većina iskusnijih podvodnih ribolovaca od vas može samo sanjati.
U lov na kapitalne primjerke obavezno treba ići ekipno: podvodni lovac, pomoćni podvodni lovac, pomoćnik u plovilu i skiper. Naravno potrebno je adekvatno plovilo opremljeno sa snažnim motorima, eho sonderom i kvalitetnim 3D ploterom, te širokim radnim prostorom , a i vinč na plovilu je dobrodošao.
Lokacije za ulov ovakvih primjeraka su svi pučinski brakovi, kako oni plići tako, za određene vrste, i širi akvatorij nad dubljim pučinskim brakovima, nad kojima se često primjenjuje taktika čeke u modro. Preporučljivo je da se na odabranoj poziciji nekoliko dana u more baca primama. Odabir mamaca se vrši prema ciljnoj vrsti koju se želi namamiti. To mogu biti zdrobljeni morski ježevi, dagnje, srdele, inćuni i drugi morski organizmi. Za određene vrste iskoristive su i životinjske iznutrice.
Napominjemo i to da je ulov određenih ribljih vrsta koje smo ovdje spomenuli reguliran posebnim zakonskim odredbama, i strogo zabranjen s puškom za podvodni ribolov (tuna, iglun, iglan).
3. TEHNIKE I TAKTIKE PODVODNOG RIBOLOVA
Uvodno, razjasnimo što su uopće tehnike, a što taktike podvodnog ribolova. Tehnike podvodnog ribolova treba promatrati kao načelne strategije, izbor generalnog pristupa podvodnom ribolovu u cilju da sukladno mogućnostima, opremi i sredstvima koja imamo na raspolaganju ostvarimo zadovoljavajući ulov. Taktike su različiti putevi i načini prilaza vrstama riba koje smo odabrali za primarne ciljeve u podvodnom ribolovu.
Ovladavanje tehnikama podvodnog ribolova bez adekvatno razvijenih taktika i prilagođenosti podvodnog ribolovca i opreme koju koristi nije dovoljno. Upravo zbog ove praktično potvrđene teze u praksi, a pogotovo na službenim natjecanjima rijetko kondiciono spremniji podvodni ribolovci, te podvodni ribolovci s najvećim radnim dubinama uspijevaju i ulovom biti bolji od nekih drugih. Ti drugi možda ne mogu loviti ribu na dubinama kao ekstremni dubinci, možda su i po fizičkim predispozicijama slabiji, ali bolje love. Zašto je to tako? Iz prostog razloga što su adekvatnije u svom pristupu podvodnom ribolovu pomirili ovladavanje tehnikama i usvajanje taktika. Jednostavnim jezikom, ako bismo ocjenama od 1-5 ocjenjivali tehnike i taktike, podvodni ribolovac s tehnikama za 5, a taktikama za 3, definitivno će lošije loviti od onoga čije su tehnike i taktike ocijenjene sa 4. Štoviše, moguće je i da ribolovac s tehnikama za 3, a taktikama za 4 više ulovi od onoga prvoga. U podvodnome ribolovu matematika je relativna stvar. Treba je uvažavati, ali na ovome području definitivno 2 + 2 ne mora biti 4. Redovito je rezultat toga zbroja manji od 4, ali može biti i više od toga. To je tako iz razloga što riba više ne čeka podvodnog ribolovca, već podvodni ribolovac mora prilaziti ribi.
Jedan od razloga i svrha ove knjige je upravo usmjeriti mlade podvodne ribolovce i podvodne ribolovce početnike kako da se uspješno i sigurno bave ovim sportom dugi niz godina te bez ekstremnih naprezanja ostvare svoj maksimum. Za one među njima koji se odluče i na karijeru takmičara ova knjiga može biti put kako se dalje razvijati i na koji način kombinirati tehnike i taktike da bi se na platformi svojih mogućnosti ostvario trenutni maksimum. Među podvodnim ribolovcima prvokategornicima u Hrvatskoj ( natjecatelji koji redovito ostvaruju plasman među prvih 15 na državnim prvenstvima) svega njih nekoliko u stanju je maksimalnim zalaganjem i maksimalnim uloženim naporom ostvariti i maksimalne rezultate. Sretna je okolnost što su i neki od njih dali svoj doprinos u prikupljanju materije za ovu knjigu. Prije desetak i više godina bilo je dovoljno imati talenta za podvodni ribolov, te se moglo uključiti u borbu za prva mjesta na državnim prvenstvima u podvodnom ribolovu. odonda su se promijenila i vremena i ponašanje riba. Natjecateljski podvodni ribolov danas podrazumijeva vrhunsku psihofizičku pripremljenost i sposobnost prakticiranja velikog broja tehnika i taktika na ekspertni način. Sve ostalo može se smatrati samo izletom i avanturom na državnom prvenstvu, te najčešće tako i završava. O natjecateljsko podvodnom ribolovu biti će više riječi na drugom mjestu, a sada ćemo se pozabaviti tehnikama i taktikama podvodnog ribolova.
Temeljne tehnike (strategije) podvodnog ribolova su:
Lov po rupama;
Lov na čeku;
Lov u poniranju;
Lov prikradanjem;
Kombinirane tehnike;
Temeljne taktike podvodnog ribolova su:
Pretraživanje po rupama
Lov po odronima
Plitka čeka
Duboka čeka
Čeka u modro
Površinska čeka
Uzobalno prikradanje
Prikradanje oko pučinskih hridi
Plitko šuljanje
Duboko šuljanje
Površinsko šuljanje
Postoje i mnoge kombinacije navedenih tehnika i taktika. Kombinacije modelira podvodni ribolovac kada ovlada njihovim parcijalnim sastavnicama, kada uvjeti ribolova to dopuštaju i kada je izgledno prema ponašanju ribe da će takvim pristupom ribolov biti uspješniji.
Svaka od navedenih tehnika i taktika specifična je na svoj način i korisno je da podvodni ribolovac svoju opremu prilagodi modelima podvodnog ribolova koje će najčešće upražnjavati. Da bi to u praksi bilo pojednostavljeno u ovome poglavlju pojasniti ćemo i potrebne specifičnosti opreme za osnovne tehnike podvodnog ribolova.
U praksi su se razvile i određene kategorije podvodnog lova koje je teško razvrstati prema kriterijima tehnike i taktike. To su npr. lov u zalasku sunca, lov u izlasku sunca, zimski lov, lov po brakovima i dr. I ove kategorije ćemo predstaviti na način kako su nas s njima upoznali neki od uspješnijih podvodnih ribolovaca Hrvatske koji iste prakticiraju.
Ulaskom u more podvodni ribolovac svoju siluetu, te zvukove i vibracije koje proizvodi kretnjama pod morem, prezentira vrlo osjetljivim opažajno nadražajnim sklopovima riba. Nekada to nije bilo toliko važno jer je podvodnih ribolovaca bilo malo kao i svih drugih oblika ribolova i brodica po moru. Od toga vremena stvari su se bitno promijenile, a sa okruženjem se promijenio i genetski kod ribe, koja sada najčešće u svemu osjeća opasnost, pa je prva reakcija sukladna tome. More je za čovjeka stran i nepoznat ambijent. Prilagođavanje ovome ambijentu podrazumijeva čest boravak u podmorju. Fizička ograničenja trajanja zarona u apneji prosječnog podvodnog ribolovca kreću se između jedne i dvije minute. U tako kratkom vremenskom periodu potrebno je zaroniti i približiti se lovini. Kod tehnika koje podrazumijevaju i nalaženje lovine u podmorju ili čekanje njenog nailaska vrijeme vrlo brzo prolazi i podvodni ribolovac se približava trenutku od koga njegov izron više nije siguran. Količina ugljičnog dioksida u krvi se povećava , a rizik od nesvjestice raste.
Ribe za razliku od čovjeka koji se u podvodnom ribolovu koristi isključivo osjetilom vida ( izuzetno, pojedinci ovladaju korištenjem i osjetila sluha koje pomaže u traženju nekih riba - kavale i izuzetno rijetke hame ), koriste osjetila sluha, promjene tlaka i uslijed vibracija, okusa.
Nepripremljenost pristupa određenim vrstama riba za posljedicu može imati da pojedini podvodni ribolovci nikada ne susretnu određene vrste riba. Dobar podvodni ribolovac istovremeno se bavi analiziranjem ponašanja pojedinih vrsta riba i usavršavanjem lovnih tehnika i taktika za njih. Upoznavanje ponašanja određene riblje vrste podrazumijeva prepoznavanje podmorja u kojemu ju je moguće susresti, način i sastav ishrane, ponašanje ribe, kada je period mrijesta, očekivane reakcije obzirom na način prilaza podvodnog ribolovca i drugo.
Tijekom čitavog svog života podvodni ribolovac dopunjava svoja iskustva i znanja o pojedinim vrstama riba koje lovi, jer se vremenom i određena utvrđena pravila mijenjaju. Naravno, u čitavoj priči je vrlo važna i oprema, o kojoj je bilo govora u prvom izdanju ove knjige. Spomenimo ovdje tek dva hrvatska, i za zahtjevno Europsko tržište respektabilna branda, drvene puške Granda, koje godinama proizvodi samozatajni Edi Šuran iz Pazina (098 367 823), i ronilačka odijela Sea Arrow, koja proizvode nadobudna braća Vranješ iz Splita (www.sea-arrow.com). Višegodišnje iskustvo, vrhunski materijali i inovativnost, te kvalitetna izrada, stvorili su respektabilne nacionalne brandove opreme za podvodni ribolov.
Sea Arrow ronilačka odijela privlače pažnju prepoznatljivim i originalnim dizajnom, te inovativnim maskirnim šarama, koje Sea Arrow ronilačka odijela čine primjerenim izborom za različite tehnike podvodnog lova. Nepropusnost šavova, i dobre termičke karakteristike omogućuju ronjenje u Sea Arrow odijelima tijekom cijele godine u Jadranu. Neopren od kojeg su izrađena vrlo je mekan i elastičan, te se podvodni ribolovac ugodno osjeća i nakon višesatnog ronjenja.
Granda – puška za podvodni ribolov s drvenim monolitnim tijelom proizvodi se u nekoliko duljina, a moguće je svaki model dogovoriti i po narudžbi. Puške su proizvedene od laminirane irokovine i mahagonija. Osnovna nakana proizvođača bila je stvoriti iznimno preciznu pušku s optimalnim odnosom težine i kompromisom po pitanju plovnosti i manipulacije pod morem. Prilikom okidanja kod Grande je eliminirano podizanje prednjeg dijela puške, što je inače karakteristika laštikača. Oblik tijela daje pušci iznimnu stabilnost kod plovnosti i reakcije na povratni trzaj u trenutku okidanja.
Drška Grande je anatomski oblikovana, specijalno konstruirana, tako da odgovara i ljevacima i dešnjacima, te pruža maksimalnu prihvatnu površinu, smanjuje pritisak na dlan i optimizira kontrolu povratnog trzaja. Spomenuta rješenja kod Grande su eliminirala trzaj prilikom okidanja, što pušci osigurava iznimnu preciznost. Granda je u kategoriji. vječnih pušaka za podvodni ribolov, koje će se nasljeđivati sa oca na sina.
3.1. LOV PO RUPAMA
Podvodni ribolovac početnik svoje prve korake najčešće čini pretraživanjem rupa u stijenama na plićim predjelima. Traženje i lov ribe po rupama i ispod kamenja predstavlja tehniku koja omogućava relativno brzo usvajanje znanja o ponašanju riba i potrebnim načinima prilaženja. Postepeno se koordiniraju pokreti u plivanju, zaranjanju i prilaženju ribi, uravnotežuje se ritam disanja i čovjek se polako prilagođava jednom drugom ambijentu. Kasnije, kada podvodni ribolovac usvoji i druge tehnike podvodnog ribolova uvijek će se sa sličnim žarom vraćati podvodnom ribolovu po rupama, tada na nešto većim dubinama. Izazov atraktivnih gomila podvodnih hridi pod kojima se možda skriva neka velika kirnja, grupa kavali, veliki šarag ili kakva prestrašena komarča velik je izazov i česta slika u snovima većine podvodnih ribolovaca. Tehnika lova po rupama primjenjuje se na najatraktivnijim dijelovima podmorja, tako da je on uvijek zanimljiv i pruža nezaboravne trenutke bez obzira hoćemo li tog dana rupe zateći prazne, ili ćemo se kući vratiti s lijepim ulovom.
Traženje i lov ribe po rupama fizički je zahtjevan i predstavlja napornu i iscrpljujuću tehniku pogotovo kada se upražnjava na većim dubinama. Ovom tehnikom lovi se mnogo ribljih vrsta: kirnja, murina, ugor, vrana, škarpina, škarpun, kavala, šarag, tabinja, fratar, ponekad i komarča, te neke vrste morske divljači. Ribu se pronalazi u njenom skloništu ili u njegovoj blizini.
Podvodni ribolov po rupama provodi se sistematski pregledom određenog terena ukoliko smo u tom akvatoriju prvi put. Ukoliko smo već ronili na tome području vjerojatnost je da se prvo obilaze pozicije i pregledavaju rupe u kojima smo već nalazili određene vrste riba. Na područjima gdje ronimo prvi put, pogotovo ukoliko su dubine značajno iznad 10 metara preporučljivo je da se prije prvih zarona umirimo na površini i pažljivo promatramo događanja na dnu. Na blizinu skrivene ribe često upućuje ponašanje manjih riba koje se nalaze izvan rupe. Osim toga rupe s najviše ribe danas su karakteristične po užim i manjim otvorima. Velike rupe su zbog svoje nesigurnosti za ribu obično prazne. Otvori pravih rupa, s ribom, često su nevidljivi s površine, te se otkrivaju prilikom podrona i pridnenog šuljanja. Riba najčešće bira rupe koje nisu previše osvijetljene, ali ni previše mračne. Ukoliko je ulaz rupe kamufliran i vegetacijom riba će obično biti mirna osjećajući se sigurnom. Ne treba žuriti sa pomicanjem morske trave sa ulaza u rupu. Preporučljivo je napraviti kraću čeku na udaljenosti metar do dva od otvora rupe i to ne direktno u smjeru rupe. Moguće je da riba pažljivo izviri kroz otvor. Ukoliko u rupi ima više riba treba nastojati barem jednu ili više njih dobiti na nišan izvan rupe. Gađanjem ribe u rupi uznemiruju se ostale koje se posakrivaju u nedostupnim dijelovima rupe.
Što je dubina na kojoj ronimo veća, to će riba u rupi biti mirnija i češće izvirivati kroz otvor prema vani. Kada se riba pojavi na otvoru rupe treba brzo gađati, jer početnu znatiželju zamjenjuje nervoza i opreznost uslijed čega se riba nakon par trenutaka povlači u rupu često uznemirujući i na ostale ribe u rupi ukoliko se radi o istim vrstama. Kada je slučaj da rupu /ili procjep/ nastanjuju različite vrste riba treba ih loviti prema kriteriju njihove plahosti. Drugim riječima, ako se u procjepu nalaze šarag, škarpina i vrana prema ovoj logici prvo bi trebalo gađati šarga, potom vranu i tek nakon toga škarpinu.
3.1.1. Načini prilaženja rupama
Otvorima rupa i procjepa treba prilaziti iznimno oprezno i polako da se ne uznemire manje ribe koje se zadržavaju pred rupama. Ukoliko se one prestraše to će biti signal opasnosti za ribu u rupi. Prilikom pregleda rupe tijelo se postavlja na način da je samo glava podvodnog ribolovca pred rupom, a noge se zadržavaju u smjeru površine mora.
U slučaju kada smo podronjavanjem ili šuljanjem pronašli procjep ili rupu u kojoj se nalazi veći broj primjeraka riba treba pokušati što veći broj riba uloviti izvan rupe. Korisno je čak raditi i pauze kako bi se riba ponovno umirila u rupi. Prije nego se krene direktno na rupu preporučljivo je detaljno pregledati sve druge manje rupe i otvore u neposrednoj blizini rupe.
Kada se konačno dolazi na rupu istu treba u prvoj fazi pokušati pregledati bez uvlačenja puške i glave, izvana, te ciljati u eventualnu veću siluetu. Tek nakon toga se koristi podvodna svjetiljka kojom se prvo osvijetli rupa centralno s brzim okidanjem na ribu koju se primijeti pod snopom svjetla. Konačno se glavom, ili čitavim tijelom zavlačimo u rupu koju detaljno pregledavamo snopom svjetla koji polako pomičemo s jedne prema drugoj strani rupe. Treba izbjegavati osvjetljavati glavu ribe. Ukoliko se riba u rupi sklonila pod kakav kamen preporučljivo je svjetlosnim snopom prijeći ostatak rupe, a se tek po tom vratiti ribama koje su se zavukle pod kamen. Ukoliko smo svjetlosnim snopom brzo prešli preko ribe pod kamenom ona će tu najvjerojatnije i ostati. Ribe koje se osjećaju sigurne pod kamenom u rupi zbog svoje mimikrije će podvodnom ribolovcu dopustiti da im se približi na malu udaljenost. Kada se radi o škarpunu ili škarpini nikako ne treba žuriti sa hicem, kako bi on bio smrtonosan, te da se ne desi odbijanje strijele od kamena pod ribom . Ranjena škarpina brzo će se zavući u najnedostupniji dio rupe.
3.1.2. Koja je rupa prava, kako rasporediti vrijeme pretrage ?
Vratimo se ponovno traženju pravih rupa i procjepa. Na velikim terenima s mnoštvom odrona i podvodnih rupa i procjepa definitivno nema smisla detaljno pregledavanje od kamena do kamena, a i zaranjanje na sreću teško će rezultirati nalaženjem ribe. Ovakva područja česta su u akvatoriju Lastova, posebno oko otočne skupine Vrhovnjaci. Kada se podvodni ribolovac po prvi put nađe na tome području preporučljivo je umiriti emocije, te sporim plivanjem po površini prijeći što veći dio planiranoga terena. Prilikom takvog pregleda koncentrirajte se, te pokušajte uočiti ribu u kretanju. Nemojte odmah zaranjati prema njoj nego je pratite na odgovarajućoj udaljenosti. Ona će se vrlo vjerojatno nakon nekoliko minuta zavući u neki procjep. To je vaša pozicija. Ukoliko riba ne uđe u procjep u roku desetak minuta, odustanite od praćenja i pokušajte je iznenaditi u podronu. Ovo pravilo ne vrijedi za šarga. Ukoliko uočite šarga samca potrebno je temeljito praćenje barem petnaestak, pa čak i dvadesetak minuta. Vodite računa da ne zaranjate na svaki njegov ulazak u neku rupu ili procjep. Ostanite još neko vrijeme na površini i promatrajte poziciju gdje je šarag ušao. Vrlo vjerojatno će više puta pokušati izvesti taktiku zavaravanja. Zavuče se u rupu u kojoj čeka da podvodni ribolovac zaroni, te se oprezno odšulja kroz kameni labirint. Kada ste zaokupljeni približavanjem rupi i čekom pred njom obično i ne primijetite njegovo uzmicanje. Zadržavanja šarga u ovakvim lažnim rupama nikada ne traje dulje od tridesetak sekundi. Kada s površine ne vidite da šarag uzmiče, a prošlo je par minuta, to je prava rupa.
Općenito tijekom lova po rupama važna je ekonomičnost u trošenju energije. Ovaj lov iscrpljuje, a područje je moguće pregledavati više sati. Da se ne bismo doveli u situaciju zamora upravo kada nakon više sati uzaludnog pretraživanja počnemo nalaziti rupe s ribom, važna je temeljitost prilikom zarona i izrona. Ukoliko tijekom zarona nužno ne trebamo fiksirati određeno uže područje korisno je tijekom padanja prema dnu pogledom preći okolne rupe i procjepe. Isto vrijedi i prilikom izrona. Tako sistemom eliminacije smanjujemo broj preglednih zarona na određenom prostoru, a energiju trošimo ekonomičnije.
Ukoliko je more valovito, a uvjeti vidljivosti smanjeni ova tehnika podvodnog ribolova biti će komplicirana. Zaranjanje na slijepo rijetko će nas dovesti do rupe s ribom na terenima gdje ne lovimo često. U takvim uvjetima treba se koncentrirati na rupe i procjepe u kojima smo već ranije nalazili ribu. Kada je more valovito i vidljivost u unutrašnjosti rupa i procjepa je smanjeno. ne pomaže tada mnogo ni podvodna svjetiljka jer se snop odbija od guste organske mase koja se koncentrira u rupama. U takvim uvjetima preporučljive su prvenstveno kraće čeke pred rupama.
Kada se počne osjećati zamor od čestih zarona i pregledavanja rupe preporučljivo je usporiti ritam na način da izvode polu zaroni do linije koja se nalazi na pola dubine. Tu se kratko zastaje i proučava dno. Kada se primijeti ribu ili neka događanja koja bi mogla signalizirati rupu od ribe, treba se vratiti na površinu. Nakon kraćeg odmora krene se prema dnu...
|
| |